b"\n_START_ARTICLE_\nRomunija\n_START_SECTION_\nEtimologija\n_START_PARAGRAPH_\nBeseda romania izhaja iz latinske besede romanus, kar pomeni 'dr\xc5\xbeavljan Rima' [13]. Njeno prvo znano uporabo  so v 16. stoletju potrdili italijanski humanisti, ki so potovali po Transilvaniji, Moldaviji in Vla\xc5\xa1ki. _NEWLINE_Najstarej\xc5\xa1i ohranjen dokument, napisan v romun\xc5\xa1\xc4\x8dini, je Neac\xc8\x99ovo pismo iz C\xc3\xa2mpulunga [18] iz leta 1521, v katerem je Vla\xc5\xa1ka omenjeno kot \xc8\x9aeara Rum\xc3\xa2neasc\xc4\x83 (staro ime za 'Rumanska de\xc5\xbeela', \xc8\x9beara iz latinske terra, 'de\xc5\xbeela', trenutno \xc4\x8drkovanje: \xc8\x9aara Rom\xc3\xa2neasc\xc4\x83)._NEWLINE_Dve \xc4\x8drkovalni obliki: rom\xc3\xa2n in rum\xc3\xa2n sta bili uporabljeni izmeni\xc4\x8dno, dokler sociolingvisti\xc4\x8dni razvoj v poznem 17. stoletju ni povzro\xc4\x8dil semanti\xc4\x8dne razlike med oblikama: rum\xc3\xa2n je pomenil 'uslu\xc5\xbebenec', medtem ko je rom\xc3\xa2n ohranil prvotni etnolingvisti\xc4\x8dni pomen. Po ukinitvi tla\xc4\x8danstva leta 1746 se je beseda rum\xc3\xa2n postopoma umaknila iz uporabe in se je \xc4\x8drkovanje ustalilo v obliki rom\xc3\xa2n. Tudor Vladimirescu, revolucionarni vodja zgodnjega 19. stoletja, je uporabil izraz Rum\xc3\xa2nia, ki se nana\xc5\xa1a izklju\xc4\x8dno na kne\xc5\xbeevino Vla\xc5\xa1ko._NEWLINE_Uporaba imena Romunija, ki se nana\xc5\xa1a na skupno domovino vseh Romunov (njen sodobni pomen), je bila najprej dokumentirana v za\xc4\x8detku 19. stoletja. Ime je uradno v uporabi od 11. decembra 1861.\n_START_SECTION_\nZgodnja obdobja\n_START_PARAGRAPH_\n\xc4\x8clove\xc5\xa1ki ostanki v Pe\xc5\xa1tteri cu Oase ('Jama s kostmi') so radiokarbonsko datirani v obdobje pred pribli\xc5\xbeno 40.000 leti in pripadajo najstarej\xc5\xa1emu znanemu homo sapiensu v Evropi . Obmo\xc4\x8dje neolitskega Cucutenija v severovzhodni Romuniji je bilo zahodno obmo\xc4\x8dje prve evropske civilizacije, znane kot tripoljska kultura. Najzgodnej\xc5\xa1i izdelki iz soli na svetu so na obmo\xc4\x8dju Poiana Slatinei v bli\xc5\xbeini vasi Lunca v Romuniji; sol je bila prvi\xc4\x8d uporabljena v zgodnjem neolitiku okoli 6050 pr. n. \xc5\xa1t. v kulturi Star\xc4\x8devo, kasneje pa tripoljski kulturi. Dokazi s tega in drugih obmo\xc4\x8dij ka\xc5\xbeejo, da so izlo\xc4\x8dali sol iz izvirske vode s postopkom briketiranjaali stisnjenja. _NEWLINE_Pred rimskim osvajanjem Dakije so bila ozemlja med reko Donavo in Dnjestrom naseljena z razli\xc4\x8dnimi tra\xc4\x8danskimi ljudstvi, tudi z Da\xc4\x8dani in Geti. Herodot v svojih Zgodbah opozarja na versko razliko med Geti in drugimi Tra\xc4\x8dani . Strabon meni, da Da\xc4\x8dani in Geti govorijo isti jezik. Dio Cassius opozarja na kulturne podobnosti med ljudstvoma. \xc5\xa0e vedno ni povsem jasno, ali so bili Da\xc4\x8dani in Geti isto ljudstvo._NEWLINE_Rimski vdori pod cesarjem Trajanom med letoma 101 in 102 ter 10 5 in106 n. \xc5\xa1t. so imeli za posledico, da je polovica da\xc4\x8danskega kraljestva postala pokrajina Rimskega imperija, imenovana Rimska Dakija. Rimska vladavina je trajala 165 let. V tem obdobju je bila pokrajina v celoti vklju\xc4\x8dena v Rimski imperij, precej\xc5\xa1en del prebivalstva pa so bili novi prebivalci iz drugih pokrajin. Rimski kolonisti so vpeljali latin\xc5\xa1\xc4\x8dino. Po mnenju privr\xc5\xbeencev teorije kontinuitete je pospe\xc5\xa1ena romanizacija rodila prvoten romunski jezik. Pokrajina je bila bogata z rudnimi bogastvi (zlasti zlato in srebro v mestih, kot je Alburnus Maior). Rimska vojska je zapustila Dakijo okoli leta 271. Ozemlje so kasneje napadla razli\xc4\x8dna ljudstva. Rimljane so pregnali Goti, za njimi so pri\xc5\xa1li Huni, Gepidi, Avari in Slovani (6. st.), pa Bolgari in Mad\xc5\xbeari (9. st.), Pe\xc4\x8denegi (okoli leta 900) in Kumani (11. st.)._NEWLINE_Burebista, Decebal in Trajan veljajo za romunske prednike v romunskem zgodovinopisju.\n_START_SECTION_\nSrednji vek\n_START_PARAGRAPH_\nV srednjem veku so Romuni \xc5\xbeiveli v treh kne\xc5\xbeevinah: Vla\xc5\xa1ka (romunsko \xc8\x9aara Rom\xc3\xa2neasc\xc4\x83 \xe2\x80\x93 'Romunska de\xc5\xbeela'), Moldavija (romunsko Moldova) in Transilvanija (Sedmogra\xc5\xa1ka). Obstoj neodvisnih romunskih voja\xc5\xa1kih vojvodstev v Transilvaniji \xc5\xbee v 9. stoletju je omenjen v kroniki Gesta Hungarorum , vendar je do 11. stoletja Transilvanija postala prete\xc5\xbeno avtonomni del Kraljevine Mad\xc5\xbearske. V drugih delih se je razvilo veliko majhnih lokalnih dr\xc5\xbeav z razli\xc4\x8dno stopnjo neodvisnosti, toda samo pod Basarabom I. in moldavijskim Bogdanom I. sta se v 14. stoletju pojavili ve\xc4\x8dji kne\xc5\xbeevini Vla\xc5\xa1ka in Moldavija, ki sta se bojevali proti osmanskemu cesarstvu._NEWLINE_Do leta 1541 sta bila celoten balkanski polotok in ve\xc4\x8dina Mad\xc5\xbearske osvojena in vklju\xc4\x8dena v Osmansko cesarstvo. Nasprotno pa so Moldavija, Vla\xc5\xa1ka in Transilvanija, medtem ko so bile pod osmanskim suzerenstvom, ohranile delno ali polno notranjo avtonomijo do sredine 19. stoletja (Transilvanija do 1711). V tem obdobju so \xc5\xbeiveli \xc5\xa1tevilni pomembni vladarji: \xc5\xa0tefan III., Vasile Lupu, Aleksander I. in Dimitrie Cantemir v Moldaviji, Vlad III. Drakula, Mircea I., Matej Basarab, Neagoe Basarab in Konstantin Br\xc3\xa2ncoveanu v Vla\xc5\xa1ki in G\xc3\xa1bor Bethlen v kne\xc5\xbeevini Transilvaniji, pa tudi J\xc3\xa1nos Hunyadi in Matija Korvin v Transilvaniji, medtem ko je bila \xc5\xa1e vedno del Ogrske. Leta 1600 je vsem trem kne\xc5\xbeevinam so\xc4\x8dasno vladal vla\xc5\xa1ki knez Mihael Hrabri (Mihai Viteazul), ki je bil kasneje predhodnik sodobne Romunije, nanj so se sklicevali nacionalisti, pa tudi pobudnik ene romunske dr\xc5\xbeave.\n_START_SECTION_\nNeodvisnost in monarhija\n_START_PARAGRAPH_\nV \xc4\x8dasu avstro-ogrske vladavine v Transilvaniji in osmanskega suzerenstva nad Vla\xc5\xa1ko in Moldavijo je ve\xc4\x8dina Romunov dobila nekaj pravic na ozemlju, na katerem so postali ve\xc4\x8dinsko prebivalstvo. Nacionalisti\xc4\x8dne teme so postale glavne med vla\xc5\xa1ko vstajo leta 1821 in revolucijo leta 1848 v Vla\xc5\xa1ki in Moldaviji. Zastava, ki so jo revolucionarji sprejeli za Vla\xc5\xa1ko, je bila modro-rumeno-rde\xc4\x8da vodoravna trobojnica (z modro zgoraj v skladu s pomenom svoboda, pravica, bratstvo), medtem ko so romunski \xc5\xa1tudenti v Parizu pozdravljali enako zastavo \xc2\xbbkot simbol zdru\xc5\xbeitve Moldavcev in vla\xc5\xa1kih dr\xc5\xbeavljanov\xc2\xab. Prav taka zastava, tribarvna, a navpi\xc4\x8dna, je  bila pozneje uradno sprejeta kot zastava Romunije ._NEWLINE_Po neuspe\xc5\xa1nih revolucijah leta 1848 niso vse velike sile podprle \xc5\xbeelje Romunov, da se uradno zdru\xc5\xbeijo v eni dr\xc5\xbeavi. Toda po krimski vojni so volivci v Moldaviji in Vla\xc5\xa1ki leta 1859 glasovali za istega voditelja Alexandra Ioana Cuza kot domnitorja ('vladajo\xc4\x8di princ' v romun\xc5\xa1\xc4\x8dini) in dve kne\xc5\xbeevini sta postali uradno Zdru\xc5\xbeeni kne\xc5\xbeevini pod suzerenstvom Osmanskega cesarstva. Po dr\xc5\xbeavnem udaru leta 1866 je bil Cuza izgnan in ga je zamenjal princ Karel I. iz rodbine Hohenzollern-Sigmaringen. V rusko-tur\xc5\xa1ki vojni med letoma 1877 in 1878 se je borila na ruski strani. Po njej so jo kot neodvisno dr\xc5\xbeavo priznali Osmansko cesarstvo in velike sile s pogodbo iz San Stefana in berlinsko pogodbo.  Nova kraljevina Romunija je imela do leta 1914 obdobje stabilnosti in napredka,  po drugi balkanski vojni je od Bolgarije dobila Ju\xc5\xbeno Dobrud\xc5\xbeo.\n_START_SECTION_\nSvetovni vojni in Velika Romunija\n_START_PARAGRAPH_\nRomunija je ostala nevtralna v prvih dveh letih prve svetovne vojne. Po skrivni bukare\xc5\xa1ki pogodbi leta 1916, v skladu s katero bi Romunija od Avstro-Ogrske pridobila ozemlja z ve\xc4\x8dino romunskega prebivalstva, se je pridru\xc5\xbeila silam antante in vojno napovedala 27. avgusta 1916. Po za\xc4\x8detnem napredku se je romunska voja\xc5\xa1ka akcija hitro spremenila v katastrofo za Romunijo, saj so centralne sile v nekaj mesecih zasedle dve tretjini dr\xc5\xbeave, preden so se ustavile leta 1917. Oktobrska revolucija in ruski umik iz vojne sta zapustila Romunijo samo in obkoljeno. Romunija je bila zasedena in maja 1918 je bila podpisana ostra mirovna pogodba. Novembra je Romunija ponovno spro\xc5\xbeila spopad. Voja\xc5\xa1ke in civilne izgube od leta 1916 do leta 1918 v okviru sodobnih meja so ocenjene na 748.000. Po vojni je Bukovina s  sen\xc5\xbeermensko mirovno pogodbo pripadla Romuniji, prav tako Banat in Transilvanija, ki sta bili prej v Mad\xc5\xbearski, leta 1920 s trianonsko pogodbo ter Besarabija, prej v Rusiji, s pari\xc5\xa1ko pogodbo leta 1920. Vse cesije centralnih sil v premirju in pogodbah so bile razveljavljene in opu\xc5\xa1\xc4\x8dene. _NEWLINE_Naslednje medvojno obdobje se imenuje Velika Romunija, saj je dr\xc5\xbeava takrat dosegla najve\xc4\x8dji teritorialni obseg (skoraj 300.000 km\xc2\xb2). Uporaba korenitih kmetijskih reform in sprejetje nove ustave sta ustvarila demokrati\xc4\x8dni okvir in omogo\xc4\x8dila hitro gospodarsko rast. Leta 1937 s proizvodnjo 7,2 milijona ton nafte je bila Romunija na drugem mestu v Evropi in na sedmem mestu v svetu. Bila je drugi najve\xc4\x8dji evropski proizvajalec hrane. Zgodnja trideseta leta 20. stoletja so zaznamovali socialni nemiri, visoka brezposelnost in stavke, saj je bilo v desetletju zamenjanih ve\xc4\x8d kot 25 vlad. V zadnjih nekaj letih pred drugo svetovno vojno so bile demokrati\xc4\x8dne stranke stisnjene med fa\xc5\xa1isti\xc4\x8dno in \xc5\xa1ovinisti\xc4\x8dno \xc5\xbeelezno stra\xc5\xbeo in avtoritarne te\xc5\xbenje kralja Karla II._NEWLINE_V drugi svetovni vojni je Romunija ponovno poskusila ostati nevtralna, vendar je 28. junija 1940 prejela sovjetski ultimat z neposredno gro\xc5\xbenjo vdora ob morebitnem nesodelovanju. Tuje sile so ponovno vzpostavile mo\xc4\x8dan pritisk na Romunijo s paktom Molotov-Ribbentrop proti neagresivnosti 23. avgusta 1939. Romunska vlada in vojska sta se bili prisiljeni umakniti iz Besarabije in severne Bukovine, da bi se izognili vojni s Sovjetsko zvezo. Kralj je moral odstopiti in general Ion Antonescu je bil imenovan za novega predsednika vlade s polno mo\xc4\x8djo za vladanje dr\xc5\xbeave po kraljevem odloku. Romunija je bila pozvana, naj se pridru\xc5\xbei voja\xc5\xa1ki akciji sil osi. Kasneje je bila ju\xc5\xbena Dobrud\xc5\xbea dana Bolgariji, medtem ko je Mad\xc5\xbearska dobila severno Transilvanijo zaradi arbitra\xc5\xbee s pooblastili osi._NEWLINE_Antonescov fa\xc5\xa1isti\xc4\x8dni re\xc5\xbeim je imel glavno vlogo pri holokavstu v Romuniji, saj je posnemal nacisti\xc4\x8dno politiko zatiranja in genocida Judov in Romov predvsem na vzhodnih ozemljih, ki so jih ponovno naselili Romuni iz Sovjetske zveze. Med vojno je bilo v Romuniji (skupaj z Besarabijo, Bukovino in guvernatom Transnistrija) ubitih med 280 000 in 380 000 Judov in vsaj 11 000 Romov. Avgusta 1944 je bil dr\xc5\xbeavni udar, ki ga je vodil kralj Mihael, zru\xc5\xa1il je Iona Antonesca in njegov re\xc5\xbeim. Antonescu je bil obsojen za vojne zlo\xc4\x8dine in bil usmr\xc4\x8den 1. junija 1946. 9. oktober je dan dr\xc5\xbeavnosti, ko se v Romuniji spomnijo holokavsta._NEWLINE_Med Antonescovim fa\xc5\xa1isti\xc4\x8dnim re\xc5\xbeimom je bil romunski prispevek k operaciji Barbarossa ogromen, z romunsko vojsko ve\xc4\x8d kot 1,2 milijona mo\xc5\xa1kih poleti 1941, ki se je borila le \xc5\xa1e z nacisti\xc4\x8dno Nem\xc4\x8dijo. Romunija je bila glavni vir nafte za tretji rajh in je tako postala tar\xc4\x8da mo\xc4\x8dnega bombnega napada zaveznic. Nara\xc5\xa1\xc4\x8dajo\xc4\x8de nezadovoljstvo med prebivalstvom je konec avgusta 1944 doseglo vrhunec z dr\xc5\xbeavnim udarom kralja Mihaela, dr\xc5\xbeava pa je spremenila strani in se pridru\xc5\xbeila zaveznikom. Ocenjuje se, da je dr\xc5\xbeavni udar skraj\xc5\xa1al vojno za kar \xc5\xa1est mesecev. \xc4\x8ceprav je romunska vojska po spremembi strani imela 170.000 \xc5\xbertev, vloga Romunije pri porazu nacisti\xc4\x8dne Nem\xc4\x8dije ni bila priznana na pari\xc5\xa1ki mirovni konferenci leta 1947, ker si je Sovjetska zveza prilastila Besarabijo in druga ozemlja, ki pribli\xc5\xbeno ustrezajo dana\xc5\xa1nji Republiki Moldaviji, Bolgarija je obdr\xc5\xbeala ju\xc5\xbeno Dobrud\xc5\xbeo, Mad\xc5\xbearska Romuniji ni vrnila severne Transilvanije.\n_START_SECTION_\nKomunizem\n_START_PARAGRAPH_\nMed sovjetsko zasedbo Romunije je vladajo\xc4\x8da komunisti\xc4\x8dna vlada pozvala k novim volitvam leta 1946, ki so bile goljufive, z izmi\xc5\xa1ljeno 70-odstotno ve\xc4\x8dino glasov. Tako so se hitro uveljavili kot prevladujo\xc4\x8da politi\xc4\x8dna sila. Gheorghe Gheorghiu-Dej, vodja komunisti\xc4\x8dne partije, zaprt leta 1933, je leta 1944 pobegnil in postal prvi komunisti\xc4\x8dni vodja Romunije. Leta 1947 so on in drugi prisilili kralja Mihaela I., da je odstopil in zapustil dr\xc5\xbeavo ter razglasili so ljudsko republiko. Romunija je ostala pod neposredno voja\xc5\xa1ko zasedbo in gospodarskim nadzorom ZSSR do konca petdesetih let prej\xc5\xa1njega stoletja. V tem obdobju so me\xc5\xa1ane sovjetsko-romunske dru\xc5\xbebe (SovRoms) stalno izkori\xc5\xa1\xc4\x8dale velike naravne vire Romunije._NEWLINE_Leta 1948 je dr\xc5\xbeava za\xc4\x8dela nacionalizirati zasebna podjetja in kolektivizirati kmetijstvo. Do za\xc4\x8detka \xc5\xa1estdesetih let je vlada mo\xc4\x8dno omejila politi\xc4\x8dne svobo\xc5\xa1\xc4\x8dine in s pomo\xc4\x8djo Securitate (romunske tajne policije) mo\xc4\x8dno zatrla vsa nesoglasja. V tem obdobju je re\xc5\xbeim za\xc4\x8del ve\xc4\x8d akcij, v katerih so bili \xc5\xa1tevilni \xc2\xbbsovra\xc5\xbeniki dr\xc5\xbeave\xc2\xab\xc2\xa0in \xc2\xbbparazitski elementi\xc2\xab\xc2\xa0kaznovani z izgonom, notranjim izgonom in interniranjem v prisilna delovna tabori\xc5\xa1\xc4\x8da in zapore, v\xc4\x8dasih dosmrtno, pa tudi zunajsodnim ubijanjem.  Kljub temu je bil protikomunisti\xc4\x8dni odpor eden najdolgoro\xc4\x8dnej\xc5\xa1ih v vzhodnem bloku. Komisija iz leta 2006 je ocenila, da je bilo neposrednih \xc5\xbertev komunisti\xc4\x8dnega zatiranja dva milijona ljudi.  _NEWLINE__NEWLINE_Leta 1965 je zavladal Nicolae Ceau\xc8\x99escu in za\xc4\x8del voditi zunanjo politiko neodvisno od Sovjetske zveze. Tako je bila komunisti\xc4\x8dna Romunija edina dr\xc5\xbeava Var\xc5\xa1avskega pakta, ki je zavrnila sodelovanje pri sovjetskem vdoru na \xc4\x8ce\xc5\xa1koslova\xc5\xa1ko leta 1968 (Ceau\xc8\x99escu je celo javno obsodil akcijo kot \xc2\xbbveliko napako [in] resno nevarnost za mir v Evropi in usodo komunizma v svetu\xc2\xab\xc2\xa0); bila je tudi edina komunisti\xc4\x8dna dr\xc5\xbeava, ki je ohranila diplomatske odnose z Izraelom po \xc5\xa1estdnevni vojni leta 1967 in vzpostavila diplomatske odnose z Zahodno Nem\xc4\x8dijo istega leta. Hkrati so tesne vezi z arabskimi dr\xc5\xbeavami (in Palestinsko osvobodilno organizacijo omogo\xc4\x8dile, da je imela Romunija klju\xc4\x8dno vlogo pri mirovnih pogovorih Izraela in Egipta ter Izraela in Palestinske osvobodilne organizacije. _NEWLINE_Ker se je zunanji dolg v Romuniji mo\xc4\x8dno pove\xc4\x8dal med letoma 1977 in 1981 (s 3 na 10 milijard ameri\xc5\xa1kih dolarjev), je rastel vpliv mednarodnih finan\xc4\x8dnih organizacij (kot sta IMF in Svetovna banka), ki so postopoma nasprotovale avtokratski vladi Ceau\xc8\x99esca. S\xc4\x8dasoma je za\xc4\x8del politiko popolnega povra\xc4\x8dila zunanjega dolga z uvedbo var\xc4\x8devalnih ukrepov, ki so osiroma\xc5\xa1ili prebivalstvo in iz\xc4\x8drpali gospodarstvo. Postopoma mu je do leta 1989 uspelo vrniti vse tuje dr\xc5\xbeavne dolgove. Hkrati je mo\xc4\x8dno raz\xc5\xa1iril pristojnost tajne policije Securitate in uvedel kult osebnosti, kar je povzro\xc4\x8dilo dramati\xc4\x8dno zmanj\xc5\xa1anje priljubljenosti diktatorja in doseglo vrhunec z njegovim strmoglavljenjem in usmrtitvijo skupaj z \xc5\xbeeno v nasilni romunski revoluciji decembra 1989, v kateri so bilo ubiti ali ranjeni tiso\xc4\x8di. Obto\xc5\xbebe, zaradi katerih so bili usmr\xc4\x8deni, so bile med drugim genocid zaradi lakote.\n_START_SECTION_\nSodobno obdobje\n_START_PARAGRAPH_\nPo revoluciji leta 1989 je Nacionalna fronta za re\xc5\xa1evanje (NSF), ki jo je vodil Ion Iliescu, uvedla delne ve\xc4\x8dstrankarske demokrati\xc4\x8dne in sprostila trg. Aprila 1990 je izbruhnil upor (Golaniada), ki je izpodbijal izide parlamentarnih volitev in obto\xc5\xbeil, da NSF skupaj z Iliescom sestavljajo nekdanji komunisti in \xc4\x8dlani Securitate.  Mirne demonstracije so se razvile v nasilje, posredovali so rudarji, ki jih je poklical Iliescu. Ta dogodek so lokalni in tuji mediji dokumentirali in se ga v Romuniji spominjajo kot Mineriada junija 1990. _NEWLINE_Kasnej\xc5\xa1i razpad fronte je prinesel ve\xc4\x8d politi\xc4\x8dnih strank, med njimi predvsem socialdemokratsko in demokrati\xc4\x8dno stranko. Prva je vladala Romuniji od leta 1990 do leta 1996 z ve\xc4\x8d koalicijami in vladami s predsednikom dr\xc5\xbeave Ionom Iliescom. Od takrat je bilo kar nekaj drugih demokrati\xc4\x8dnih sprememb vlade: leta 1996 je bil izvoljen Emil Constantinescu, leta 2000 pa se je Iliescu vrnil na oblast, medtem ko je bil leta 2004 izvoljen Traian B\xc4\x83sescu in ponovno izvoljen leta 2009._NEWLINE_Novembra 2014 je bil \xc5\xbeupan mesta Sibiu Klaus Iohannis izvoljen za predsednika,  saj je nepri\xc4\x8dakovano premagal premierja Victorja Ponta, ki je vodil na javnomnenjskih raziskavah. To presene\xc4\x8denje pripisujejo \xc5\xa1tevilni romunski diaspori, od katerih je skoraj 50 odstotkov glasovalo za Iohannisa v primerjavi s 16 odstotki za Ponto. _NEWLINE_Obdobje po letu 1989 je zna\xc4\x8dilno tudi zaradi tega, ker je bila ve\xc4\x8dina nekdanjih industrijskih in gospodarskih podjetij, ki so bila zgrajena in so delovala v komunizmu, zaprta zaradi privatizacije po letu 1989. Po mnenju Valentina M\xc3\xa2ndr\xc4\x83\xc8\x99esca, urednika romunskega glasila Glas Rusije, je bila dr\xc5\xbeavna naftna dru\xc5\xbeba Petrom prodana tujcem po zelo nizki ceni. Poleg tega so nasprotniki kritizirali druge pomembne privatizacije, na primer romunske banke (Banca Comercial\xc4\x83 a Rom\xc3\xa2niei), ki so \xc5\xa1kodovale romunskemu prebivalstvu._NEWLINE_Kritizirane so bile tudi vlade po letu 1989, ker so tujcem dovolile izkori\xc5\xa1\xc4\x8danje mineralnih, redkih kovin in zlatih rezerv v Ro\xc8\x99ii Montani, ker so ameri\xc5\xa1kemu ve\xc4\x8dnacionalnemu energetskemu velikanu Chevronu dovolile, da so za plin iz skrilavca uporabili hidravli\xc4\x8dno drobljenje ter onesna\xc5\xbeili velike podzemne zaloge sladke vode na prizadetih obmo\xc4\x8djih. Oba ta ukrepa sta povzro\xc4\x8dila nasprotovanje prebivalstva v obdobju od 2012 do 2014. Novembra 2015 je romunski premier Victor Ponta odstopil.\n_START_SECTION_\n\xc4\x8clanica NATA in EU\n_START_PARAGRAPH_\nPo koncu hladne vojne je Romunija razvila tesnej\xc5\xa1e vezi z Zahodno Evropo in Zdru\xc5\xbeenimi dr\xc5\xbeavami, s\xc4\x8dasoma se je leta 2004 pridru\xc5\xbeila Natu in gostila vrh leta 2008 v Bukare\xc5\xa1ti._NEWLINE_Dr\xc5\xbeava je junija 1993 zaprosila za \xc4\x8dlanstvo v Evropski uniji in leta 1995 postala pridru\xc5\xbeena \xc4\x8dlanica EU, dr\xc5\xbeava pristopnica leta 2004 in polnopravna \xc4\x8dlanica 1. januarja 2007. _NEWLINE_V obdobju po letu 2000 je Romunija u\xc5\xbeivala eno najvi\xc5\xa1jih stopenj gospodarske rasti v Evropi in je bila v\xc4\x8dasih omenjena kot \xc2\xbbtiger vzhodne Evrope\xc2\xab. To je spremljalo pomembno izbolj\xc5\xa1anje \xc5\xbeivljenjskega standarda, saj je dr\xc5\xbeava uspe\xc5\xa1no zmanj\xc5\xa1ala notranjo rev\xc5\xa1\xc4\x8dino in vzpostavila  demokrati\xc4\x8dno dr\xc5\xbeavo. Vendar pa je razvoj Romunije v obdobju recesije iz poznih 2000-ih do\xc5\xbeivel veliko nazadovanje, kar je povzro\xc4\x8dilo veliko kr\xc4\x8denje bruto doma\xc4\x8dega proizvoda in prora\xc4\x8dunski primanjkljaj v letu 2009. To je privedlo do zadol\xc5\xbeevanja Romunije pri Mednarodnem denarnem skladu. Poslab\xc5\xa1anje gospodarskih razmer je povzro\xc4\x8dilo nemire in leta 2012 spro\xc5\xbeilo politi\xc4\x8dno krizo._NEWLINE_Romunija ima \xc5\xa1e vedno te\xc5\xbeave v zvezi z infrastrukturo, zdravstveno slu\xc5\xbebo, izobra\xc5\xbeevanjem in korupcijo. Konec leta 2013 je The Economist poro\xc4\x8dal, da Romunija spet u\xc5\xbeiva gospodarsko rast, pri \xc4\x8demer se pla\xc4\x8de hitro pove\xc4\x8dujejo in ni\xc5\xbea brezposelnost. Gospodarska rast se je med liberalizacijo vlade pospe\xc5\xa1ila pri odpiranju novih sektorjev konkurenci in nalo\xc5\xbebam, predvsem v energetiki in telekomunikacijah. Leta 2016 je kazalnik \xc4\x8dlove\xc5\xa1kega razvoja Romunijo ozna\xc4\x8dil kot narod z zelo visokim \xc4\x8dlove\xc5\xa1kim razvojem._NEWLINE_Po izku\xc5\xa1njah gospodarske nestabilnosti v devetdesetih letih in izvajanju sporazuma o prostem gibanju oseb v EU se je veliko Romunov izselilo v zahodno Evropo in Severno Ameriko, zlasti v Italijo in \xc5\xa0panijo. Ocenjuje se, da je romunska diaspora leta 2008 presegla dva milijona ljudi. Cikli\xc4\x8dna narava svetovnega gospodarstva in gospodarske razlike med Romunijo in naprednimi evropskimi gospodarstvi so spodbudile nadaljnje izseljevanje iz dr\xc5\xbeave. Izseljevanje je v Romuniji povzro\xc4\x8dilo dru\xc5\xbebene spremembe, star\xc5\xa1i so odhajali v zahodno Evropo, da bi se izognili rev\xc5\xa1\xc4\x8dini in zagotovili bolj\xc5\xa1e \xc5\xbeivljenjske razmere za svoje otroke, ki so jih zapustili. Veliko otrok \xc5\xbeivi samih, pri starih star\xc5\xa1ih ali sorodnikih, imenujejo jih evrosirote.\n_START_SECTION_\nPodnebje\n_START_PARAGRAPH_\nZaradi svoje oddaljenosti od odprtega morja in polo\xc5\xbeaja na jugovzhodnem delu evropske celine ima Romunija zmerno in celinsko podnebje s \xc5\xa1tirimi razli\xc4\x8dnimi letnimi \xc4\x8dasi. Povpre\xc4\x8dna letna temperatura na jugu je 11 \xc2\xb0C in na severu je 8 \xc2\xb0C. Poleti se povpre\xc4\x8dne najvi\xc5\xa1je temperature v Bukare\xc5\xa1ti dvignejo na 28 \xc2\xb0C, temperature na 35 \xc2\xb0C pa so precej pogoste v ni\xc5\xbejih le\xc5\xbee\xc4\x8dih predelih dr\xc5\xbeave. Pozimi je povpre\xc4\x8dna najvi\xc5\xa1ja temperatura pod 2 \xc2\xb0C. Padavine so povpre\xc4\x8dne, z ve\xc4\x8d kot 750 mm letno le na najvi\xc5\xa1jih zahodnih gorah, medtem ko okoli Bukare\xc5\xa1te pade pribli\xc5\xbeno 600 mm. Obstaja nekaj regionalnih razlik: v zahodnih delih, kot je Banat, je podnebje bla\xc5\xbeje in ima nekaj sredozemskih vplivov, v vzhodnem delu dr\xc5\xbeave je izrazitej\xc5\xa1e celinsko podnebje. \xc4\x8crno morje tudi v Dobrud\xc5\xbei vpliva na podnebje v regiji.\n_START_SECTION_\nUpravna delitev\n_START_PARAGRAPH_\nRomunija je upravno razdeljena na 41 okro\xc5\xbeij (romunsko jude\xc8\x9be), glavno mesto Bukare\xc5\xa1ta pa ima poseben status. To so:_NEWLINE_Alba, Arad, Arge\xc8\x99, Bac\xc4\x83u, Bihor, Bistri\xc8\x9ba-N\xc4\x83s\xc4\x83ud, Boto\xc8\x99ani, Bra\xc8\x99ov, Br\xc4\x83ila, Buz\xc4\x83u, Cara\xc8\x99-Severin, C\xc4\x83l\xc4\x83ra\xc8\x99i, Cluj, Constan\xc8\x9ba, Covasna, D\xc3\xa2mbovi\xc8\x9ba, Dolj, Gala\xc8\x9bi, Giurgiu, Gorj, Harghita, Hunedoara, Ialomi\xc8\x9ba, Ia\xc8\x99i, Ilfov, Maramure\xc8\x99, Mehedin\xc8\x9bi, Mure\xc8\x99, Neam\xc8\x9b, Olt, Prahova, Satu Mare, S\xc4\x83laj, Sibiu, Suceava, Teleorman, Timi\xc8\x99, Tulcea, Vaslui, V\xc3\xa2lcea in Vrancea._NEWLINE_Vsako okro\xc5\xbeje upravlja okrajni svet, odgovoren za lokalne zadeve, pa tudi prefekt, odgovoren za vodenje dr\xc5\xbeavnih zadev na ravni okro\xc5\xbeja. Prefekta imenuje centralna vlada, vendar ne more biti \xc4\x8dlan nobene politi\xc4\x8dne stranke. Vsako okro\xc5\xbeje se nadalje deli na mesta in ob\xc4\x8dine, ki imajo svojega \xc5\xbeupana in lokalni svet. V Romuniji je skupno 319 mest in 2686 ob\xc4\x8din. 103 ve\xc4\x8dja mesta imajo tudi status ob\xc4\x8dine, kar jim daje ve\xc4\x8djo upravno mo\xc4\x8d nad lokalnimi zadevami. Ob\xc4\x8dina Bukare\xc5\xa1ta je poseben primer, saj u\xc5\xbeiva status, ki ustreza statusu ob\xc4\x8dine. Nadalje je razdeljena na \xc5\xa1est okro\xc5\xbeij in ima prefekta, generalnega \xc5\xbeupana (primar) in generalni mestni svet.\n_START_SECTION_\nDemografija\n_START_PARAGRAPH_\nPo popisu leta 2011 je v Romuniji \xc5\xbeivelo 20.121.641 prebivalcev, od tega 88,9\xc2\xa0% Romunov. Najve\xc4\x8dji etni\xc4\x8dni manj\xc5\xa1ini sta Mad\xc5\xbeari s 6,1\xc2\xa0% in Romi s 3,0\xc2\xa0%.  Mad\xc5\xbeari so ve\xc4\x8dina v okro\xc5\xbejih Harghita in Covasna. Druge manj\xc5\xa1ine so Ukrajinci, Nemci, Turki, Lipovani, Aromuni, Tatari in Srbi. Leta 1930 je bilo v Romuniji 745 421 Nemcev, vendar jih je danes le okoli 36 000. Od leta 2009 je bilo v Romuniji pribli\xc5\xbeno 133 000 priseljencev, predvsem iz Moldavije in Kitajske._NEWLINE_\xc5\xa0tevilo Romunov in posameznikov s predniki, rojenimi v Romuniji, ki \xc5\xbeivijo v tujini, je ocenjen na pribli\xc5\xbeno 12 milijonov. Po romunski revoluciji leta 1989 se je veliko Romunov izselilo v druge evropske dr\xc5\xbeave, Severno Ameriko ali Avstralijo.\n_START_SECTION_\nJeziki\n_START_PARAGRAPH_\nUradni jezik je romun\xc5\xa1\xc4\x8dina, ki je vzhodnoromanski jezik. Nare\xc4\x8dja so meglenitoroman\xc5\xa1\xc4\x8dina, aromun\xc5\xa1\xc4\x8dina, dakoromun\xc5\xa1\xc4\x8dina, kamor spada tudi istrska romun\xc5\xa1\xc4\x8dina. Ima veliko zna\xc4\x8dilnosti drugih  romanskih jezikov. V skladu z ustavo lokalni sveti zagotavljajo jezikovne pravice vsem manj\xc5\xa1inam. Kraji z manj\xc5\xa1inami, ve\xc4\x8djimi kot 20\xc2\xa0%, lahko uporabljajo jezik manj\xc5\xa1ine  v javni upravi, pravosodnem sistemu in izobra\xc5\xbeevanju. Tuji dr\xc5\xbeavljani in osebe brez dr\xc5\xbeavljanstva, ki \xc5\xbeivijo v Romuniji, imajo dostop do pravic in izobra\xc5\xbeevanja v svojem jeziku. Angle\xc5\xa1\xc4\x8dina in franco\xc5\xa1\xc4\x8dina sta glavna tuja jezika, ki ju pou\xc4\x8dujejo v \xc5\xa1olah.\n_START_SECTION_\nReligija\n_START_PARAGRAPH_\nRomunija je sekularna dr\xc5\xbeava in nima dr\xc5\xbeavne vere. Velika ve\xc4\x8dina prebivalstva je kristjanov. Po popisu leta 2011 se je 81,0\xc2\xa0% anketirancev opredelilo za pravoslavne kristjane, ki pripadajo romunski pravoslavni cerkvi. Druge religije so protestantizem (6,2\xc2\xa0%), katoli\xc4\x8danstvo (4,3\xc2\xa0%) in gr\xc5\xa1ko katoli\xc4\x8danstvo (0,8\xc2\xa0%). Od preostalega prebivalstva je 195.569 pripadnikov drugih kr\xc5\xa1\xc4\x8danskih veroizpovedi ali drugih religij, ki vklju\xc4\x8duje 64.337 muslimanov (ve\xc4\x8dinoma tur\xc5\xa1ke in tatarske narodnosti) in 3519 Judov. 39.660 ljudi ne veruje, so ateisti, medtem ko vera drugih ni znana._NEWLINE_Romunska pravoslavna cerkev je samostojna vzhodna pravoslavna cerkev v polnem ob\xc4\x8destvu z drugimi pravoslavnimi cerkvami, s svojim patriarhom kot voditeljem. To je druga najve\xc4\x8dja pravoslavna cerkev na svetu in v primerjavi z drugimi pravoslavnimi cerkvami deluje v okviru latinske kulture in uporablja romanski liturgi\xc4\x8dni jezik. Njena kanoni\xc4\x8dna pristojnost zajema ozemlja Romunije in Moldavije s \xc5\xa1kofijami za Romune, ki \xc5\xbeivijo v bli\xc5\xbenji Srbiji in na Mad\xc5\xbearskem, pa tudi za skupnosti iz diaspore v srednji in zahodni Evropi, Severni Ameriki in Oceaniji.\n_START_SECTION_\nGospodarstvo\n_START_PARAGRAPH_\nRomunija je imela leta 2016 BDP v vi\xc5\xa1ini okoli 441,601 milijarde USD in BDP na prebivalca v vi\xc5\xa1ini 22.348 USD. Po mnenju Svetovne banke je Romunija dr\xc5\xbeava z zgornjim srednjim dohodkom. Po navedbah Eurostata je bil BDP na prebivalca v Romuniji 59\xc2\xa0% povpre\xc4\x8dja EU leta 2016, kar pomeni pove\xc4\x8danje v primerjavi z 41\xc2\xa0% leta 2007 (leto pristopa Romunije k EU), zaradi \xc4\x8desar je Romunija eno najhitreje rasto\xc4\x8dih gospodarstev v EU. _NEWLINE_Po letu 1989 je dr\xc5\xbeava do\xc5\xbeivela desetletje gospodarske nestabilnosti in upadanja zaradi delno zastarele industrijske osnove in pomanjkanja strukturnih reform. Od leta 2000 pa se je romunsko gospodarstvo preoblikovalo v sorazmerno makroekonomsko stabilno, za katero so zna\xc4\x8dilne visoka rast, nizka brezposelnost in upadanje inflacije. Leta 2006 je po podatkih romunskega statisti\xc4\x8dnega urada realna rast BDP zna\xc5\xa1ala 7,7\xc2\xa0%, kar je ena najvi\xc5\xa1jih stopenj v Evropi. Recesija po svetovni finan\xc4\x8dni krizi 2008\xe2\x80\x932009 je prisilila dr\xc5\xbeavo, da je najela posojila zunaj, vklju\xc4\x8dno pri MDS v vi\xc5\xa1ini 20 milijard evrov. BDP od tedaj vsako leto nara\xc5\xa1\xc4\x8da za ve\xc4\x8d kot 2\xc2\xa0%. Po podatkih Svetovne banke se je pariteta kupne mo\xc4\x8di BDP na prebivalca pove\xc4\x8dala s 13.442 USD leta 2007 na pribli\xc5\xbeno 22.124 USD leta 2015. Romunija ima \xc5\xa1e vedno eno najni\xc5\xbejih povpre\xc4\x8dnih mese\xc4\x8dnih pla\xc4\x8d v EU v vi\xc5\xa1ini 540 EUR leta 2016 in inflacijo v vi\xc5\xa1ini \xe2\x80\x931,1\xc2\xa0% leta 2016. Brezposelnost v Romuniji je bila leta 2017 5,4\xc2\xa0%, kar je v primerjavi z drugimi dr\xc5\xbeavami EU zelo nizka._NEWLINE_Med najve\xc4\x8djimi lokalnimi podjetji so proizvajalci avtomobilov dacia, Petrom, Rompetrol, Ford Romunija, Electrica, Romgaz, RCS in RDS ter Banca Transilvania. Glavni izvoz Romunije so avtomobili, programska oprema, obla\xc4\x8dila in tekstil, industrijski stroji, elektri\xc4\x8dna in elektronska oprema, metalur\xc5\xa1ki izdelki, surovine, farmacevtski izdelki, kemikalije in kmetijski izdelki (sadje, zelenjave in cvetje). Trgovina je ve\xc4\x8dinoma osredoto\xc4\x8dena na dr\xc5\xbeave \xc4\x8dlanice Evropske unije, saj sta Nem\xc4\x8dija in Italija najve\xc4\x8dji trgovinski partnerici._NEWLINE_Gospodarstvo v glavnem temelji na storitvah, ki predstavljajo 51\xc2\xa0% BDP, \xc4\x8deprav imata industrija in kmetijstvo precej\xc5\xa1nje prispevke, kar je 36\xc2\xa0% oziroma 13\xc2\xa0% BDP. Poleg tega je bilo v letu 2006 v kmetijstvu in primarni proizvodnji zaposlenih 30\xc2\xa0% romunskega prebivalstva, kar je ena najvi\xc5\xa1jih stopenj v Evropi. _NEWLINE_Od leta 2000 je Romunija privabila vse ve\xc4\x8dje tuje nalo\xc5\xbebe, ki so bile leta 2006 ocenjene na 8,3 milijarde EUR. _NEWLINE_Od leta 1867 je uradna valuta romunski lev, po apoenu leta 2005 pa je bila ocenjena na 0,2-0,3 evra. Po vstopu v EU leta 2007 naj bi Romunija prevzela evro okoli leta 2020. _NEWLINE_1. julija 2015 je bil zunanji dolg Romunije 90,59 milijarde evrov.\n_START_SECTION_\nInfrastruktura\n_START_PARAGRAPH_\nV skladu z INSSE je bilo celotnega cestnega omre\xc5\xbeja v Romuniji leta 2015  86.080 kilometrov. Po podatkih Svetovne banke je 22.298 kilometrov \xc5\xbeelezni\xc5\xa1kih prog, \xc4\x8detrta najve\xc4\x8dja \xc5\xbeelezni\xc5\xa1ka mre\xc5\xbea v Evropi. Po letu 1989 se je \xc5\xbeelezni\xc5\xa1ki promet mo\xc4\x8dno zmanj\xc5\xa1al in leta 2004 je bilo 99 milijonov potni\xc5\xa1kih potovanj; vendar je zaradi izbolj\xc5\xa1av infrastrukture in delne privatizacije prog do\xc5\xbeivela (2013) o\xc5\xbeivitev, kar je 45\xc2\xa0% vseh potni\xc5\xa1kih in tovornih tokov v dr\xc5\xbeavi. Bukare\xc5\xa1ki metro, edini podzemni \xc5\xbeelezni\xc5\xa1ki sistem, je bil odprt leta 1979 in meri 61,41 km s povpre\xc4\x8dno_NEWLINE_600 000 prevo\xc5\xbeenimi potniki v letu 2007 med delovnim tednom. Danes je 16 mednarodnih komercialnih letali\xc5\xa1\xc4\x8d, od katerih je pet za \xc5\xa1irokotrupna letala (Henri Coand\xc4\x83, Aurel Vlaicu, Temi\xc5\xa1var, Constanta in Sibiu). Ve\xc4\x8d kot 9,2 milijona potnikov je leta 2015 letelo z mednarodnega letali\xc5\xa1\xc4\x8da Henrija Coande v Bukare\xc5\xa1ti. _NEWLINE_Junija 2014 je bilo skoraj 18,3 milijona povezav z internetom. Po navedbah Bloomberga je leta 2013 Romunija dosegla 5. mesto na svetu, po mnenju Independenta pa se uvr\xc5\xa1\xc4\x8da na prvo mesto v Evropi po internetni hitrosti, pri \xc4\x8demer je Temi\xc5\xa1var uvr\xc5\xa1\xc4\x8den najvi\xc5\xa1je na svetu.\n_START_SECTION_\nTurizem\n_START_PARAGRAPH_\nTurizem pomembno prispeva k romunskemu gospodarstvu, ki ustvarja okoli 5\xc2\xa0% BDP. \xc5\xa0tevilo turistov se nenehno pove\xc4\x8duje, tako da je v letu 2016 doseglo 9,33 milijona tujih turistov. Turizem v Romuniji je leta 2005 pritegnil 400 milijonov evrov nalo\xc5\xbeb._NEWLINE_Ve\xc4\x8d kot 60\xc2\xa0% tujih obiskovalcev v letu 2007 je bilo iz drugih dr\xc5\xbeav EU. Priljubljene poletne zanimivosti Mamaie in drugih krajev okoli \xc4\x8crnega morja so leta 2009 privabile 1,3 milijona turistov. Najbolj priljubljena smu\xc4\x8di\xc5\xa1\xc4\x8da so v dolini Prahovei in Poiani Bra\xc8\x99ov. Gradovi v transilvanskih mestih, kot so Sibiu, Bra\xc8\x99ov in Sighi\xc8\x99oara, pritegnejo veliko turistov. Grad Bran v bli\xc5\xbeini Bra\xc8\x99ova je ena izmed najbolj znanih znamenitosti v Romuniji, ki vsako leto privabi tiso\xc4\x8de turistov, saj se pogosto ogla\xc5\xa1uje kot Drakulov grad._NEWLINE_Pode\xc5\xbeelski turizem, ki se osredoto\xc4\x8da na folkloro in obi\xc4\x8daje, je postal pomembna mo\xc5\xbenost in je namenjen uveljavljanju krajev, kot so Bran in Drakulov grad, obarvane cerkve severne Moldavije in lesene cerkve Maramuresa. Druge znamenitosti so delta Donave in skupina kipov Constantina Br\xc3\xa2ncu\xc8\x99ija v mestu T\xc3\xa2rgu Jiu._NEWLINE_Leta 2014 je imela Romunija 32.500 hotelov in gostiln s skupnim prometom v vi\xc5\xa1ini 2,6 milijarde evrov. Leta 2014 je Romunijo obiskalo ve\xc4\x8d kot 1,9 milijona tujih turistov, kar je za 12\xc2\xa0% ve\xc4\x8d kot leta 2013. Po podatkih Dr\xc5\xbeavnega statisti\xc4\x8dnega urada jih je pribli\xc5\xbeno 77\xc2\xa0% iz Evrope (zlasti iz Nem\xc4\x8dije, Italije in Francije), 12\xc2\xa0% iz Azije in manj kot 7\xc2\xa0% iz Severne Amerike.\n_START_SECTION_\nKuhinja\n_START_PARAGRAPH_\nRomunska kuhinja je podobna drugim balkanskim kuhinjam, kot so gr\xc5\xa1ka, bolgarska in tur\xc5\xa1ka. \xc4\x8corba (ciorb\xc4\x83) (enolon\xc4\x8dnica) je \xc5\xa1iroka izbira kislih juh, medtem ko so mititei (vrsta \xc4\x8devap\xc4\x8di\xc4\x8dev), m\xc4\x83m\xc4\x83lig\xc4\x83 (podobno polenti) in sarmale (vrsta sarme) pogosto uvr\xc5\xa1\xc4\x8dene med glavne jedi. Najpogostej\xc5\xa1e meso je svinjina, pi\xc5\xa1\xc4\x8danec in goveje meso,  priljubljene so tudi jagnjetina in ribe. Nekateri tradicionalni recepti so povezavi s prazniki: chiftele (\xc4\x8dufti), tob\xc4\x83 (vrsta tla\xc4\x8denke) in tochitura (vrsta gola\xc5\xbea) ob bo\xc5\xbei\xc4\x8du; drob, pasc\xc4\x83 (matzo \xe2\x80\x93 kruh) in cozonac (sladko pecivo) za veliko no\xc4\x8d in druge romunske praznike. \xc8\x9auic\xc4\x83 je mo\xc4\x8dno \xc5\xbeganje s 70-odstotno vsebnostjo alkohola in je tradicionalna alkoholna pija\xc4\x8da v dr\xc5\xbeavi; predstavlja kar 75\xc2\xa0%  pridelka (Romunija je ena najve\xc4\x8djih proizvajalcev sliv na svetu). Tradicionalne alkoholne pija\xc4\x8de so tudi vino, rachiu, palinc\xc4\x83 in vi\xc8\x99inat\xc4\x83, tudi poraba piva se je v zadnjih letih mo\xc4\x8dno pove\xc4\x8dala."